ঢাকা অ্যাটাক
ঢাকা অ্যাটাক হল ২০১৭ সালের বাংলাদেশি রোমাঞ্চকর নাট্যধর্মী চলচ্চিত্র। এটি পরিচালনা করেছেন দীপংকর সেনগুপ্ত দীপন এবং রচনা করেছেন ঢাকা মহানগর পুলিশের গোয়েন্দা বিভাগের অতিরিক্ত উপ-পুলিশ কমিশনার সানী সানোয়ার। ছবিটি প্রযোজনা করে থ্রি হুইলারস ফিল্মস, স্প্ল্যাশ মাল্টিমিডিয়া ও কিউ-প্লেক্স কমিউনিকেশন এবং পরিবেশনা করে টাইগার মিডিয়া লিমিটেড। ছবিটি প্রযোজনা করছে থ্রি হুইলার্স লিমিটেড এবং স্প্ল্যাশ মাল্টিমিডিয়া। ঢাকায় একাধিক খুন ও বোমা বিস্ফোরণের বিরুদ্ধে ঢাকা মেট্রোপলিটন পুলিশের অবস্থান চিত্রিত হয়েছে এই ছবিতে। এতে মূল চরিত্রে অভিনয় করেছেন আরিফিন শুভ, মাহিয়া মাহি, এবিএম সুমন এবং কাজী নওশাবা আহমেদ। চলচ্চিত্রটি ২০১৭ সালের ৬ অক্টোবর বাংলাদেশে ১২৩টি প্রেক্ষাগৃহে মুক্তি পায়। এছাড়া ছবিটি ২৭ অক্টোবর অস্ট্রেলিয়া ও নিউজিল্যান্ডে মুক্তি পায়। এছাড়া নভেম্বর মাসে মালয়েশিয়া, ইন্দোনেশিয়া ও ব্রুনাইসহ বিশ্বব্যাপী আরও সাতটি দেশে ছবিটি মুক্তি পায়।